A BIZOTTSÁG HATÁROZATA
(2006. június 26.)
az Egyesült Királyság számára a VIIe. ICES-körzetben halászattal eltölthető többletnapok biztosításáról
(az értesítés a C(2006) 2438. számú dokumentummal történt)
(csak az angol nyelvű szöveg hiteles)
(2006/461/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállomány-csoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2006. évre történő meghatározásáról szóló, 2005. december 22-i 51/2006/EK tanácsi rendeletre (1) és különösen annak IIC. melléklete 9. pontjára,
mivel:
(1)
Az 51/2006/EK rendelet IIC. mellékletének 7. pontja meghatározza azon napok maximális számát (216), amelyek során a 80 mm-nél nagyobb szembőségű merevítőrudas zsákhálókat vagy 220 mm-nél kisebb szembőségű rögzített hálókat szállító, 10 méter teljes hosszúságú vagy annál hosszabb hajók 2006. február 1-jétől2007. január 31-ig a VIIe. ICES-körzetben tartózkodhatnak.
(2)
Az említett melléklet 9. pontja értelmében a Bizottság a 2004. január 1-je óta történt végleges tevékenység-beszüntetések alapján kioszthat olyan többletnapokat, amelyek során az ilyen merevítőrudas zsákhálókat vagy rögzített hálókat szállító hajó az adott területen tartózkodhat.
(3)
Az Egyesült Királyság adatokat szolgáltatott, amelyek bizonyítják, hogy a szóban forgó területen tartózkodó, 80 mm-es vagy annál nagyobb szembőségű merevítőrudas zsákhálókat szállító hajók flottakapacitását 2006-ban 5 %-kal csökkentette.
(4)
A benyújtott adatok alapján a 2006. február 1-je és 2007. január 31-e közötti időszakban az Egyesült Királyság számára 12 többletnapot kell biztosítani az ilyen merevítőrudas zsákhálókat szállító hajókra vonatkozóan.
(5)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Az Egyesült Királyság lobogója alatt hajózó, 80 mm-es vagy annál nagyobb szembőségű merevítőrudas zsákhálókat szállító hajók által a VIIe. ICES-körzetben eltölthető napoknak az 51/2006/EK rendelet IIC. mellékletének I. táblázatában megállapított maximális száma évi 228 napra módosul.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2006. június 26-án.